SIARAN SEGERA NCER Catat RM15.26 Bilion Pelaburan Direalisasikan di Kedah dalam Tempoh Tujuh Bulan Alor Setar, Kedah 27 Ogos 2024 - Sebanyak RM15.26 bilion pelaburan telah direalisasi serta 1,700 peluang pekerjaan diwujudkan di Wilayah Ekonomi Koridor Utara (NCER) melalui kerjasama antara Pihak Berkuasa Pelaksanaan Koridor Utara (NCIA), Lembaga Pembangunan Pelaburan Malaysia (MIDA) dan Kerajaan Negeri Kedah dalam tempoh tujuh bulan pertama 2024. Ketua Eksekutif NCIA, Mohamad Haris Kader Sultan berkata jumlah berkenaan berjaya mengatasi realisasi pelaburan sebanyak RM5.43 bilion yang dicatatkan untuk tempoh sama tahun lalu. "Prestasi baik ini menjadi bukti keberkesanan Pelan Pembangunan Strategik NCER dan NCIA turut yakin prestasi keseluruhan tahun ini akan berjaya melepasi pencapaian tahun 2023 di Negeri Kedah. "Tahun ini juga, NCIA telah memperkenalkan inisiatif FaCi@NCER yang bertujuan untuk mempercepatkan proses merealisasikan pelaburan di NCER dengan menghubungkan pelbagai pihak pemegang taruh dalam sebuah rantaian proses kelulusan yang komprehensif," kata beliau. Pengumuman prestasi pelaburan NCER bagi Negeri Kedah telah diumumkan semasa Mesyuarat Jawatankuasa Pemandu (JPN) Negeri Kedah yang dipengerusikan oleh Yang Amat Berhormat Menteri Besar Kedah, Dato' Seri Haji Muhammad Sanusi Md Nor. Selepas mesyuarat berkenaan, Dato' Seri Haji Muhammad Sanusi turut menyempurnakan Majlis Apresiasi Ekosistem Peranti Perubatan Di Negeri Kedah anjuran NCIA bagi menghargai sumbangan pemain-pemain industri iaitu melibatkan syarikat Richter Rubber, KHTP Sterilisation, Diptech Industries dan Ideal Care.
Mohamad Haris berkata industri peranti perubatan merupakan antara elemen penting dalam sektor pembuatan bernilai tinggi atau High Value Manufacturing yang telah berkembang maju di Negeri Kedah terutamanya di Taman Teknologi Tinggi Kulim (KHTP) dan kawasan perindustrian sekitar Sungai Petani. "Sejak 2019, NCIA telah berjaya merealisasi pelaburan kumulatif sebanyak RM34.8 bilion dan lebih 16,000 peluang pekerjaan diwujudkan dalam sektor pembuatan bernilai tinggi di Negeri Kedah. Daripada jumlah berkenaan sebanyak RM1.56 bilion disumbangkan oleh industri peranti perubatan dengan lebih 1,600 peluang pekerjaan mahir dan separa mahir berjaya diwujudkan. "Saya yakin, menerusi Pelan Pembangunan Strategik NCER, Negeri Kedah mampu menjadi Hab Pembuatan Peranti Perubatan pilihan bukan sahaja di peringkat tempatan malah berdaya saing di peringkat global pada masa hadapan," jelas beliau. Untuk maklumat lanjut mengenai NCER, sila layari laman sesawang NCER di TAMAT- UNTUK MAKLUMAN EDITOR: Berkenaan NCIA Pihak Berkuasa Pelaksanaan Koridor Utara (NCIA) telah ditubuhkan di bawah Akta Pihak Berkuasa Koridor Utara Pelaksanaan 2008 (Akta 687) sebagai pihak berkuasa yang bertanggungjawab untuk menyediakan hala tuju dan untuk merangka dasar dan strategi menggalakkan dan mempercepatkan pembangunan Wilayah Ekonomi Koridor Utara atau Northern Corridor Economic Region (NCER). NCER merangkumi negeri-negeri Kedah, Pulau Pinang, Perak dan Perlis; dan diketuai oleh Encik Mohamad Haris Kader Sultan selaku Ketua Eksekutif. NCIA akan terus memacu evolusi NCER ke arah menjadi rantau sosioekonomi kelas dunia dengan memangkinkan dan melaksanakan program pembangunan nilai tambah dalam inisiatif-inisiatif strategik berimpak tinggi, terutamanya melalui Sektor Pembuatan, Sektor Perniagaan Tani, Sektor Petrokimia, Sektor Perlombongan, Sektor Ekonomi Hijau, dan Sektor Perkhidmatan (termasuk Pelancongan, Logistik dan Perhubungan; serta Ekonomi Digital). Sila hubungi: En. Fairus Kassim Pengurus Jabatan Komunikasi Korporat NCIA E-mel: No Tel: + 019-3272507| GL: + 604-502 0708 En. Ariff Ahmad Ketua Jabatan Komunikasi Korporat NCIA E-mel: No Tel: + 016-3288944| GL: + 604-502 0708 Untuk maklumat lanjut, sila layari telah